
Հայաստանի Հանրապետության կառավարությունը Ազգային ժողովին առաջարկում է Հայաստանի Հանրապետության Ազգային ժողովի 2026 թվականի հոկտեմբերի 12-ին գումարել Ազգային ժողովի արտահերթ նիստ:
Արտահերթ նիստի օրակարգում ներառվել է երկու նախագիծ՝ «Հայաստանի Հանրապետության կառավարության և Կենսաբանական բազմազանության մասին կոնվենցիայի քարտուղարության միջև կողմերի համաժողովի տասնյոթերորդ հանդիպման, որպես Կարթագենյան արձանագրության կողմերի հանդիպում հանդես եկող կողմերի համաժողովի քսաներորդ հանդիպման և որպես Նագոյայի արձանագրության կողմերի հանդիպում հանդես եկող կողմերի համաժողովի վեցերորդ հանդիպման անցկացման վերաբերյալ» համաձայնագիրը վավերացնելու մասին» Հայաստանի Հանրապետության օրենքի նախագիծը և «Հայաստանի Հանրապետության և Վերակառուցման և զարգացման միջազգային բանկի միջև «Հայաստանի բնակարանային ապահովման և հիփոթեքային շուկայի զարգացման ծրագիր» ֆինանսական համաձայնագիրը վավերացնելու մասին» Հայաստանի Հանրապետության օրենքի նախագիծը:
ՄԱԿ-ի Կենսաբանական բազմազանության մասին կոնվեցիայի կողմերի 17-րդ համաժողովի (COP17) հյուրընկալման համար, ըստ ՄԱԿ ընթացակարգերի, անհրաժեշտ է քարտուղարության հետ կնքել «Հյուրընկալող երկրի համաձայնագիր», որով կկարգավորվեն ՄԱԿ-ի հովանու ներքո միջազգային համաժողովի կազմակերպման հարցերը, ներառյալ՝ ֆինանսական, մասնակիցների անձեռնմխելիության և արտոնությունների, մուտքի արտոնագրերի և այլ հարցեր: COP17-ի միջոցառումները մեկնարկելու են 2026 թվականի հոկտեմբերի 15-ից, ինչով պայմանավորված անհրաժեշտություն է առաջացել «Հայաստանի Հանրապետության կառավարության և Կենսաբանական բազմազանության մասին կոնվենցիայի քարտուղարության միջև կողմերի համաժողովի տասնյոթերորդ հանդիպման, որպես Կարթագենյան արձանագրության կողմերի հանդիպում հանդես եկող կողմերի համաժողովի քսաներորդ հանդիպման և որպես Նագոյայի արձանագրության կողմերի հանդիպում հանդես եկող կողմերի համաժողովի վեցերորդ հանդիպման անցկացման վերաբերյալ» համաձայնագիրը վավերացնելու մասին» Հայաստանի Հանրապետության օրենքի նախագիծը քննարկել Ազգային ժողովի արտահերթ նիստի օրակարգում:
«Հայաստանի Հանրապետության և Վերակառուցման և զարգացման միջազգային բանկի միջև «Հայաստանի բնակարանային ապահովման և հիփոթեքային շուկայի զարգացման ծրագիր» ֆինանսական համաձայնագիրը վավերացնելու մասին» Հայաստանի Հանրապետության օրենքի նախագծի հրատապությունը պայմանավորված է այն հանգամանքով, որ վարկի ակտիվացման 180-օրյա ժամկետի վերջին օրը լրանում է հոկտեմբերի 27-ին: 

